**MINISTARSTVO FINANCIJA**

***Uputa o načinu praćenja ostvarivanja i trošenja***

***vlastitih i namjenskih prihoda i primitaka***

***arhiva, muzeja, galerija i ostalih proračunskih korisnika iz područja kulture uključenih u***

***Državni proračun RH za 2015. godinu***

**siječanj 2015.**

Sadržaj

[Uvod 2](#_Toc412621992)

[1. Planiranje arhiva, muzeja, galerija i ostalih proračunskih korisnika iz područja kulture u državnom proračunu 3](#_Toc412621993)

[1.1. Razlozi uključivanja namjenskih prihoda i primitaka te vlastitih prihoda arhiva, muzeja, galerija i ostalih proračunskih korisnika iz područja kulture u državni proračun 3](#_Toc412621994)

[1.2. Financijski plan arhiva, muzeja, galerija i ostalih proračunskih korisnika iz područja kulture za 2015. godinu 5](#_Toc412621995)

[2. Izvršavanje financijskog plana arhiva, muzeja, galerija i ostalih proračunskih korisnika iz područja kulture 13](#_Toc412621996)

[2.1. Izuzeće od uplate namjenskih prihoda i primitaka te vlastitih prihoda arhiva, muzeja, galerija i ostalih proračunskih korisnika iz područja kulture u državnu riznicu i državni proračun 13](#_Toc412621997)

[2.2. Način praćenja mjesečnog ostvarenja i trošenja vlastitih i namjenskih prihoda i primitaka arhiva, muzeja, galerija i ostalih proračunskih korisnika iz područja kulture 13](#_Toc412621998)

# Uvod

Zakonom o izvršavanju Državnog proračuna Republike Hrvatske kojeg je Hrvatski sabor donio 2. prosinca 2014. godine zajedno s Državnim proračunom Republike Hrvatske za 2015. godinu i projekcija za 2016. i 2017. godinu i nadalje je propisano izuzeće od uplate vlastitih i namjenskih prihoda i primitaka arhiva, muzeja, gaelrija i ostalih proračunskih korisnika iz područja kulture u državni proračun. Pa što se onda promijenilo za ove ustanove u odnosu na 2014. godinu?! Vlastiti i namjenski prihodi (prihodi za posebne namjene) navedenih ustanova koje planiraju ostvariti u razdoblju od 2015.-2017. trebaju biti iskazani u Državnom proračunu za 2015. godinu i projekcijama za 2016.-2017., kao i rashodi koji će se financirati iz tih prihoda i to zbirno za sve arhive, muzeje i galerije te posebno po svakom proračunskom korisniku iz područja kulture posebno (Ansambl Lado, Hrvatski restauratorski zavod, Hrvatska knjižnica za slijepe, Hrvatsko narodno kazalište, Hrvatski audiovizualni centar, Međunarodni centar za podvodnu arheologiju).

Dakle, namjenski prihodi (prihodi za posebne namjene) i vlastiti prihodi navedenih ustanova iz područja kulture dio su državnog proračuna za iduće srednjoročno razdoblje, ali neće biti dio novčanog tijeka sustava državne riznice. Ustanove će i nadalje na svojim računima ostvarivati te prihode te sa svojih računa podmirivati obveze/rashode koji se financiraju iz ovih izvora. Ukoliko ustanove ostvaruju i druge namjenske prihode i primitke, potrebno je i njih na isti način iskazati u državnom proračunu kao i prihode za posebne namjene. Ove ustanove bit će obvezne izvještavati o korištenju svih namjenskih i vlastitih prihoda.

Ministarstvo financija izdaje ovu uputu namijenjenu Ministarstvu kulture o načinu praćenja ostvarivanja i trošenja vlastitih i namjenskih prihoda i primitaka uključenih u Državni proračun RH za 2015. godinu za ustanove koje su izuzete uplate istih u sustav državne riznice. Ministarstvo kulture treba svojom uputom definirati sve specifičnosti koje nisu obuhvaćene ovom Uputom, kao primjerice rokove u kojima navedene ustanove trebaju dostaviti podatke Ministarstvu kulture i slično.

# Planiranje arhiva, muzeja, galerija i ostalih proračunskih korisnika iz područja kulture u državnom proračunu

## Razlozi uključivanja namjenskih prihoda i primitaka te vlastitih prihoda arhiva, muzeja, galerija i ostalih proračunskih korisnika iz područja kulture u državni proračun

Državni proračun se sastoji sukladno članku 16. Zakona o proračunu od općeg i posebnog dijela. Posebni dio proračuna sastoji se od plana rashoda i izdataka proračunskih korisnika iskazanih po vrstama, raspoređenih u programe koji se sastoje od aktivnosti i projekata. Prema članku 17. Zakona o proračunu, financijski plan proračunskih korisnika čine prihodi i primici te rashodi i izdaci raspoređeni u programe koji se sastoje od aktivnosti i projekata. Financijski plan proračunskog korisnika mora obuhvatiti sve izvore financiranja što proizlazi iz članka 28. Zakona o proračunu.

Pravilnikom o utvrđivanju proračunskih i izvanproračunskih korisnika državnog proračuna i proračuna jedinica lokalne i područne (regionalne) samouprave te o načinu vođenja registra proračunskih i izvanproračunskih korisnika (Narodne novine, br. 128/09) utvrđuju se kriteriji za klasificiranjem subjekta/pravne osobe u kategoriju proračunskog i izvanproračunskog korisnika državnog proračuna te proračunskog i izvanproračunskog korisnika jedinice lokalne i područne (regionalne) samouprave. Prilikom klasificiranja uzima se u obzir osnivač, način financiranja, status subjekta i vrsta djelatnosti koju obavlja.

Prema Zakonu o proračunu te odredbama navedenoga Pravilnika arhivi, muzeji, galerije i ostali proračunski korisnici iz područja kulture kojima je osnivač država jesu proračunski korisnici državnog proračuna. U ovom je dijelu obuhvat u potpunosti usuglašen s obuhvatom sukladno europskoj statističkoj metodologiji. Europska statistička metodologija ESA2010, propisana Uredbom (EU) br. 549/2013 Europskog parlamenta i Vijeća[[1]](#footnote-1), sadrži posebna pravila za razvrstavanje jedinica u institucionalne sektore društva, među kojima je i sektor opće države sa svojim podsektorima (prvenstveno središnjom državom i lokalnom državom). Svi statistički izvještaji Eurostatu kao statističkom tijelu Europske komisije, uključujući Fiskalno izvješće kojim se prati ispunjavanje kriterija o državnom deficitu i dugu po Maastrichtu, moraju se podnositi prema obuhvatu tih sektora.

S obzirom da su arhivi, muzeji, galerije i ostali proračunski korinici iz područja kulture proračunski korisnici državnog proračuna, a posebni dio državnog proračuna i proračuna jedinica lokalne i područne (regionalne) samouprave sastoji se od financijskih planova proračunskih korisnika, razvidna je obveza uključivanja svih prihoda i primitaka, rashoda i izdataka ovih ustanova u državni proračun sukladno ekonomskoj, programskoj, funkcijskoj, organizacijskoj, lokacijskoj klasifikaciji te izvorima financiranja.

I Državni ured za reviziju kroz uvjetno mišljenje na izvješće o obavljenoj reviziji godišnjeg izvještaja o izvršenju državnog proračuna ukazuje na potrebu primjene načela jedinstva i sveobuhvatnosti proračuna kroz uključivanje prihoda koji su izuzeti od uplate na račun državnog proračuna i rashoda u izvještajni sustav državnog proračuna.

Slijedeći navedene odredbe, arhivi, muzeji, galerije i ostali proračunski korisnici iz područja kulture obvezni su uključiti navedene prihode u Državni proračun Republike Hrvatske za 2015. godinu i projekcije za 2016. i 2017. kao proračunski korisnici u nadležnosti Ministarstva kulture.

## Financijski plan arhiva, muzeja, galerija i ostalih proračunskih korisnika iz područja kulture za 2015. godinu

Prilikom izrade Državnog proračuna Republike Hrvatske za 2015. godinu i projekcija za 2016. i 2017. godinu, unutar razdjela 055 Ministarstvo kulture na glavi 05535 Arhivi, 05540 Muzeji i galerije te 05565 Ostali proračunski korisnici iz područja kulture planiran je iznos od 349.622.511,00 kuna, koji će se financirati iz izvornih prihoda državnog proračuna i ostalih pomoći.

05535 ARHIVI



05540 MUZEJI I GALERIJE



01046 ANSAMBL LADO



22339 HRVATSKI RESTAURATORSKI ZAVOD



23585 HRVATSKA KNJIŽNICA ZA SLIJEPE



25878 HRVATSKO NARODNO KAZALIŠTE



44926 HRVATSKI AUDIOVIZUALNI CENTAR



45189 MEĐUNARODNI CENTAR ZA PODVODNU ARHEOLOGIJU



Arhivi, muzeji, galerije i ostali proračunski korrisnici iz područja kulture su u Državnom proračunu RH za 2015. godinu planirali slijedeći izvor financiranja:

*11 Opći prihodi i primici*

Opće prihode i primitke čine prihodi od poreza, prihodi od financijske imovine, prihodi od nefinancijske imovine, prihodi od upravnih i administrativnih pristojbi, prihodi državne uprave, prihodi od kazni te primici od financijske imovine i zaduživanja (nenamjenski).

U izvor financiranja – opći prihodi i primici proračunski korisnik uključuje prihode koje ostvari iz državnog proračuna, a koje planira u okviru podskupine 671 Prihodi iz proračuna za financiranje redovne djelatnosti proračunskih korisnika.

Za prihode iz ovog izvora namjena korištenja utvrđuje se kroz sam plan proračuna. Rashodi planirani u financijskom planu proračunskog korisnika iz izvora financiranja opći prihodi i primici podmiruju se do visine planiranih rashoda.

*52 Ostale pomoći*

Ovaj izvor se koristi za planiranje pomoći iz proračuna JLP(R)S i od ostalih subjekata unutar opće države.

Važno za provesti u narednom razdoblju

Važno je napomenuti da arhivi, muzeji, galerije i ostali proračunski korisnici iz područja kulture u državnom proračunu trebaju prikazati sve prihode koje planiraju ostvariti u 2015. godini, a ne samo izvor prikazan gore u tablici. Zbog navedenog, ove ustanove će dostavljati Ministarstvu kulture mjesečni izvještaj. Izvještaj ne obuhvaća prihode (i rashode) koje ustanove ostvaruju izravno iz državnog proračuna.

*31 Vlastiti prihodi*

Ovaj izvor financiranja čine prihodi koje korisnik ostvaruje obavljanjem poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna (iznajmljivanje prostora, obavljanje ugostiteljskih usluga, prihodi od fotokopiranja dokumentacije, od prodaje mapa i sl).

Vlastiti prihodi iskazuju se u okviru podskupine 661 Prihodi od prodaje proizvoda i robe te pruženih usluga.

Za korisnike koji u cijelosti posluju preko državne riznice vrijede slijedeća pravila:

* Ako su vlastiti prihodi uplaćeni u proračun u nižem opsegu nego što je planirano, u skladu sa Zakonom o proračunu korisnik može preuzeti i plaćati obveze samo u visini stvarno uplaćenih, odnosno raspoloživih sredstava.
* Ako su naplaćeni u višem opsegu nego što je planirano, korisnik može preuzeti i plaćati obveze iznad iznosa utvrđenih u proračunu, a do visine uplaćenih sredstava.
* Naplaćeni vlastiti prihodi koji nisu bili iskorišteni u prethodnoj godini ne prenose se u proračun za tekuću proračunsku godinu. Stupanjem na snagu izmjena i dopuna Zakona o proračunu, koje su u saborskoj proceduru donošenja, mijenja se ovo pravilo i bit će omogućen prijenos nepotrošenih vlastitih prihoda iz jedne u drugu proračunsku godinu.

*43 Ostali prihodi za posebne namjene*

Ovaj izvor financiranja čine prihodi čije su korištenje i namjena utvrđeni posebnim propisima, a koje korisnik ostvaruje obavljanjem poslova iz svoje osnovne djelatnosti, na temelju posebnog propisa kojim je utvrđena namjena za koju se prikupljeni prihodi imaju utrošiti.

Ovi prihodi pripadaju kategoriji izvora financiranja 4 Prihodi za posebne namjene. Za korisnike koji u cijelosti posluju preko državne riznice vrijede slijedeća pravila:

* Ako su prihodi za posebne namjene u proračun uplaćeni u nižem opsegu nego što je planirano, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.
* Uplaćeni, a manje planirani prihodi za posebne namjene mogu se izvršavati iznad iznosa utvrđenih u proračunu.
* Prihodi za posebne namjene koji nisu bili iskorišteni u prethodnoj godini prenose se u proračun za tekuću proračunsku godinu.

- Preneseni prihodi za posebne namjene mogu se koristiti iznad financijskog plana proračunskog korisnika do visine uplaćenih sredstava.

Navedena pravila, ali bez novčanog tijeka i prilagođena takvom praćenju, primjenjivat će se i kod arhiva, muzeja, galerija i ostalih proračunskih korisnika iz područja kulture na način opisan u točki 2.2. ove Upute.

Potrebno je da prilikom prvog izvještavanja za siječanj (rok je 10. veljače 2015. godine) Ministarstvo kulture utvrdi koji prihodi ustanova nisu planirani u državnom proračunu za 2015. godinu. Sukladno navedenom, a po potrebi, Ministarstvo kulture otvara nove izvore financiranja s planom nula, a temeljem *Suglasnosti za otvaranje novog izvora/aktivnosti/stavke u Državnom proračunu za 2015. godinu.* Obrazac za ovu suglasnost nalazi se na internetskim stranicama Ministarstva financija ([www.mfin.hr](http://www.mfin.hr)). Obzirom da se radi o fleksibilnim izvorima, kako je već gore istaknuto, sredstva se mogu izvršavati iznad plana, odnosno do visine ostvarenih sredstava.

# Izvršavanje financijskog plana arhiva, muzeja, galerija i ostalih proračunskih korisnika iz područja kulture

## Izuzeće od uplate namjenskih prihoda i primitaka te vlastitih prihoda arhiva, muzeja, galerija i ostalih proračunskih korisnika iz područja kulture u državnu riznicu i državni proračun

Zakonom o izvršavanju državnog proračuna dana je mogućnost propisivanja izuzeća od obveze uplate namjenskih prihoda i primitaka te vlastitih prihoda proračunskih korisnika. Već su godinama arhivi, muzeji, galerije i ostali proračunski korisnici iz područja kulture izuzeti od uplate tih prihoda u državni proračun. Do sada je izuzeće od uplate vlastitih i namjenskih prihoda i primitaka proračunskih korisnika bilo povezano sa izuzećem od planiranja navedenih prihoda u državnom proračunu. Međutim, iako Zakon o izvršavanju Državnog proračuna RH za 2015. godinu i nadalje predviđa izuzeće od uplate vlastitih i namjenskih prihoda i primitaka ovih ustanova u državni proračun, iz odredbi Zakona o proračunu nedvojbeno proizlazi obveza iskazivanja ukupnih prihoda i primitaka te rashoda i izdataka **iz svih izvora financiranja** u državnom proračunu za sve proračunske korisnike državnog proračuna. Sukladno navedenom, ostvarivanje vlastitih i namjenskih prihoda i primitaka te trošenje rashoda financiranih iz ovih izvora, a izuzetih od uplate u državni proračun, pratit će se izvještajno.

## Način praćenja mjesečnog ostvarenja i trošenja vlastitih i namjenskih prihoda i primitaka arhiva, muzeja, galerija i ostalih proračunskih korisnika iz područja kulture

Ministarstvo kulture treba uspostaviti sustav izvještavanja temeljem kojeg će se naplata i potrošnja vlastitih i namjenskih prihoda i primitaka navedenih ustanova evidentirati u SAP sustavu državne riznice. Ministarstvo je obvezno do 10. u mjesecu za prethodni mjesec unijeti podatke za svaku ustanovu u SAP sustav. Rok u kojem ustanove trebaju dostaviti izvještaje Ministarstvu kulture, utvrđuje samo Ministarstvo.

Polugodišnji i godišnji izvještaj o izvršenju državnog proračuna koji će se podnositi Hrvatskom saboru na četvrtoj razini ekonomske klasifikacije, odnosno razini odjeljka u 2015. godini, odnosno 2016. godini mora sadržavati i izvršenje rashoda ovih ustanova na gotovinskoj osnovi financiranih iz novouključenog izvora financiranja.

Ministarstvo kulture će u 2015. od ustanova, proračunskih korisnika državnog proračuna iz svoje nadležnosti, mjesečno prikupljati podatke o iznosu naplaćenih prihoda koji nisu uplaćeni u državni proračun te svih rashoda i izdataka koji su iz tih prihoda plaćeni.

Prihodi i primici u izvještaju koji arhivi, muzeji, galerije i ostali proračunski korisnici iz područja kulture dostavljaju Ministarstvu kulture trebaju biti iskazani po osnovnim računima računskog plana (peta razina računskog plana). Međutim, neke se vrste prihoda i primitaka u sustavu državne riznice prate analitički na devetoj razini, što je prikazano u veznim tablicama u privitku ove Upute. Stoga će Ministarstvo kulture utvrditi za svaku pojedinu ustanovu koje prihode treba iskazati analitički. Naglašavamo da se u izvještaju (kao i u knjigovodstvenim evidencijama) prihodi i primici iskazuju po gotovinskom načelu. Navedeno uključuje i eventualno provedene kompenzacije.

Prihodi i primici u izvještaju koji ustanove dostavljaju Ministarstvu kulture također trebaju biti iskazani po izvorima financiranja. Izvori financiranja opisani su u prvom dijelu ove Upute. Ministarstvo kulture će dodijeliti svakoj vrsti prihoda izvor financiranja, sukladno veznim tablicama, i o istom obavijestiti svaku ustanovu.

Rashodi i izdaci u izvještaju koji ustanove dostavljaju Ministarstvu kulture trebaju biti iskazani po osnovnim računima računskog plana (peta razina računskog plana). Naglašavamo da se u izvještaju (za razliku od knjigovodstvenih evidencija) rashodi i izdaci iskazuju po gotovinskom načelu, odnosno tek kada su plaćeni. Navedeno uključuje i eventualno provedene kompenzacije. Rashodi iskazani u izvještaju (koji se dostavlja Ministarstvu kulture) i sustavu državne riznice razlikuju se od rashoda u knjigovodstvenim evidencijama ustanova u kojima se isti iskazuju temeljem nastanka poslovnog događaja. Tako primjerice rashodi nastali u 2014. godini (i evidentirani u glavnoj knjizi kao rashodi 2014. godine), a plaćeni u 2015. godini, iskazuju se u sustavu državne riznice u 2015. godini. Plaćene predujmove je potrebno u izvještaju iskazati na rashodovnoj strani. Transakcije i poslovni događaji koji dovode do odljeva sredstava s računa, a nikada ne postaju rashodi, ne iskazuju se u ovom izvještaju.

Rashodi i izdaci u izvještaju koji ustanove dostavljaju Ministarstvu kulture trebaju biti iskazani, uz ekonomsku klasifikaciju, također i po:

* izvorima financiranja,
* aktivnostima i projektima te
* funkcijskom području.

Ministarstvo kulture će dati uputu o navedenom za svaku ustanovu.

Sredstva na računu ustanove na dan 1. siječnja 2015. godine iskazat će se kao početno stanje u izvještajima koje ustanova dostavlja Ministarstvu kulture, a ono na temelju njega provodi evidencije u SAP sustavu. Saldo je potrebno u izvještaju iskazati zaduženjem računa 12921, a odobrenjem računa rezultata 922 Višak/manjak prihoda koji se analitički treba iskazati po izvorima financiranja, kako je pokazano tablicom u nastavku.

*Primjer: Izvještaj o mjesečnom ostvarenju i trošenju vlastitih i namjenskih prihoda i primitaka muzeja XY za siječanj 2015.*

|  |  |  |  |  |  |
| --- | --- | --- | --- | --- | --- |
| **Opis** | **Izvor** | **Aktivnost** | **Račun** | **Iznos** | |
| **Duguje** | **Potražuje** |
| 1. Početni saldo | 43  31 |  | 12921  9221165264  9221166151 | 3.000 | 1.000  2.000 |
| 1. Prihodi | 31 | - | 661510000 |  | 1.000 |
| 43 | - | 652640000 |  | 6.500 |
| 61 | - | 663230000 |  | 500 |
| 1. Rashodi | 43 | A123456 | 322220000 | 7.000 |  |
| 31 | A234567 | 322310000 | 200 |  |
| 31 | A234567 | 323520000 | 600 |  |
| 61 | K345678 | 422410000 | 500 |  |
| 4. Razlika prihoda i rashoda financirana iz salda | - | - | 12921 |  | 300 |

**Bitno je naglasiti da ovaj izvještaj ne obuhvaća sredstva koja arhivi, muzeji, galerije i ostali proračunski korisnici iz područja kulture ostvaruju izravno iz državnog proračuna (od ministarstava, Hrvatskog zavoda za zapošljavanje i sl.).**

Prikupljene podatke će za svaku ustanovu pojedinačno Ministarstvo kulture unositi u SAP sustav državne riznice putem dokumenta EV do 10-tog u mjesecu za prethodni mjesec. Navedene dokumente treba spremiti kao odloženi dokument nakon čega ih treba ispisati te ovjerene i potpisane od strane kontrolora i ovjerovitelja dostaviti Ministarstvu financija, Službi za državno računovodstvo i računovodstvo neprofitnih organizacija radi odobrenja. Dakle, primjenjivat će se isti postupak kao kod naloga za preknjiženje (dokumenti tipa NP).

Ministarstvo kulture u SAP sustav unosi analitički račun 12921 Ostala nespomenuta potraživanja tako da drugi dio računa budu:

1. za ustanove koje su planirane na razini glave (muzeji i galerije te arhivi) – broj glave bez prve znamenke. Primjerice Glava 05540 Muzeji i galerije, pa bi analitički račun na kojem ćemo iskazivati razliku prihoda i rashoda financirane iz salda glasio: 129215540.
2. za ustanove koje su planirane na razini RKP-a (Ansambl Lado, Hrvatski restauratorski zavod, Hrvatska knjižnica za slijepe, Hrvatsko narodno kazalište, Hrvatski audiovizualni centar, Međunarodni centar za podvodnu arheologiju) - prve četiri znamenke RKP broja ustanove (peta znamenka je ionako kontrolni broj koji nam ovdje ne treba). Primjerice RKP Ansambl Lado je 01046, pa bi analitički račun na kojem ćemo iskazivati razliku prihoda i rashoda financirane iz salda glasio: 129210104.

1. Uredba (EU) br. 549/2013 Europskog parlamenta i Vijeća od 21. svibnja 2013. o Europskom sustavu nacionalnih i regionalnih računa u Europskoj uniji (dalje u tekstu „ESA 2010”) sadržava referentni okvir zajedničkih normi, definicija, klasifikacija i računovodstvenih pravila za izradu računa država članica za statističke potrebe Unije kako bi se dobili usporedivi rezultati među državama članicama. [↑](#footnote-ref-1)